IT-iştii care-i recomandă angajatorului un alt programator bun pot primi bonusuri de până la 3.000 de euro.

E suma pe care o aruncă în joc cele mai pretenţioase dintre companii, tocmai fiindcă încearcă pe toate căile să găsească IT-iştii potriviţi pentru nevoile lor.

Un studiu al consultanţilor de la AIMS arată că în peste 90% dintre companiile IT sondate se dau bonusuri celor care aduc programatori la interviu, şi chiar dacă sumele sunt de regulă mai mici - 600, 700, 1.000 de euro - tendinţa e una singură. Companiile bagă tot mai mulţi bani în recrutare şi-n politicile de retenţie a personalului tocmai fiindcă deficitul de specialişti e foarte mare şi cu slabe şanse să se închidă prea curând. Estimarea e că firmele din România au deja nevoie de 50.000 de informaticieni, un număr pe care universităţile de profil îl pot acoperi abia în şapte ani de zile.